S-262/2007

Mál þetta, sem dómtekið var 15. maí sl., er höfðað með ákæru Ríkissaksóknara frá 26. febrúar 2007 á hendur :

A,

...,

B,

...,

C,

..., og

D,

...

,,fyrir kynferðisbrot, með því að hafa, aðfaranótt laugardagsins 26. nóvember 2005, í læstu svefnherbergi í íbúð að ..., Reykjavík, sameiginlega þröngvað X, þá 14 ára, sumpart með ofbeldi, sumpart með því að notfæra sér að hún gat ekki spornað við verknaðinum sökum ölvunar- og vímuefnaneyslu, til kynferðismaka við sérhvern ákærðra, ýmist einn eða tvo í einu, í öllum tilvikum að öðrum ákærðu viðstöddum og áhorfandi:

Ákærði A nuddaði kynfæri stúlkunnar, hafði við hana samræði og lét hana hafa við sig munnmök á meðan meðákærði C hafði við hana samræði.

Ákærði C lét stúlkuna hafa við sig munnmök og hafði við hana samræði á meðan meðákærði A lét hana hafa við sig munnmök.

Ákærði B hafði eða reyndi að hafa við hana samræði og lét stúlkuna hafa við sig munnmök.

Ákærði D hafði eða reyndi að hafa við stúlkuna samræði og lét stúlkuna hafa við sig munnmök.

Telst háttsemi ákærðu aðallega varða við 194. almennra hegningarlaga nr. 19/1940, sbr. 2. gr. laga nr. 40/1992, en til vara við 196. gr. almennra hegningarlaga, sbr. 4. gr. laga nr. 40/1992.

Þess er krafist að ákærðu verði dæmdir til refsingar.

Af hálfu X, kennitala 000000-0000, er þess krafist að ákærðu verði, hver fyrir sig, dæmdir til að greiða henni miskabætur að fjárhæð kr. 1.800.000 auk vaxta samkvæmt 8. gr. laga nr. 38/2001 frá 26. nóvember 2005 til þess dags er mánuður er liðinn frá því að bótakröfurnar voru kynntar ákærðu, en með dráttarvöxtum samkvæmt 9. gr. sömu laga frá þeim degi til greiðsludags“.

Ákærðu krefjast sýknu af kröfum ákæruvalds en til vara vægustu refsingar sem lög leyfa.

Þá krefjast þeir þess að bótakröfu verði vísað frá dómi.

Einnig krefjast verjendur ákærðu málsvarnarlauna, sem greiðist úr ríkissjóði.

Málsatvik.

Lögreglunni í ... barst bréf frá barnaverndarnefnd ..., dagsett 30. nóvember 2005, þar sem óskað var eftir rannsóknarviðtali í Barnahúsi vegna X, .... Aðdragandi málsins var sagður sá að G-kk-nf J-kk-nf G-kk-nf, yfirsálfræðingur á Fræðsluskrifstofu ..., hefði greint starfsmönnum barnaverndarnefndar frá því sama dag, að X hefði verið í partýi í Kópavogi, aðfaranótt sunnudagsins 27. nóvember sl. og orðið fyrir hópnauðgun. Í bréfinu segir enn fremur að X hefði sagt móður sinni frá því deginum áður að henni hefði verið nauðgað af átta mönnum. Í partýinu hafi X neytt amfetamíns og hún teldi að sér hefði einnig verið gefið lyf. Í skýrslu sýslumannsins í ... frá 1. desember 2005 kemur fram að félagsráðgjafarnir R-kvk-nf E-kvk-nf og M-kvk-nf G-kvk-nf hafi komið á lögreglustöð deginum áður til að leggja fram kæru fyrir hönd X vegna hópnauðgunar. Samkvæmt því sem þær sögðu var mögulegt að nauðgunin hefði átt sér stað aðfaranótt laugardagsins 26. nóvember en ekki aðfaranótt sunnudagsins 27. nóvember 2005. Með kærunni var handskrifaður miði og á honum voru nöfn þeirra manna sem X sagði móður sinni að hefðu nauðgað sér. Samkvæmt skýrslu lögreglunnar í Reykjavík frá 4. desember 2005 mætti móðir X, Þ, á lögreglustöð þann dag og lagði fram kæru á hendur nokkrum mönnum fyrir kynferðisbrot gagnvart dóttur sinni, X, aðfaranótt laugardagsins 26. nóvember 2005. Þ tjáði lögreglu að X hefði farið til pabba síns föstudaginn 25. nóvember 2005, en hann búi í .... X fór út um kvöldið, en skilaði sér ekki heim. Næsta dag náði faðir hennar, J, í hana í .... Faðir X hefði tjáð Þ að X væri í slæmu ásigkomulagi og hafi hann farið með hana til lögreglunnar í ..., þar sem X ræddi við lögreglumann. Þá hafi J keypt fíkniefnapróf og í ljós hafi komið að X hafði neytt amfetamíns. Einnig hafi J farið með X á slysadeild LSH. Þ tjáði lögreglu að X hefði komið heim til hennar sunnudagskvöldið 27. nóvember 2005. Hafi hún tjáð henni að hún hefði verið lokuð inni í herbergi að ... og þar hefðu nokkrir strákar nauðgað henni á meðan einhver maður sat í stól og horfði á. Kvað Þ að mennirnir hefðu lagt hana í rúm og haldið henni fastri. Kvaðst X þekkja þennan mann sem dópsala, en hann hefði gefið henni amfetamín fyrr um kvöldið.

Ákærði, B, var yfirheyrður hjá lögreglu 6. desember 2005. Kvaðst hann hafa haldið partý heima hjá sér í ... umrædda nótt og X hefði komið þangað. Hann kvaðst vita til þess að X hefði verið gefið amfetamín um kvöldið og að hún hefði orðið snarrugluð og öskrandi af því. Stuttu síðar hefði hún verið orðin nánast nakin og hefði hún staðið þannig á stofugólfinu er lögreglan kom í partýið. Hefði henni þá verið ýtt inn í herbergi og þar inn í skáp þar sem hún var látin dúsa þar til lögreglan fór. Hann kvaðst hafa vitað að X var orðin mjög rugluð af þessum efnum og meðal annars hafi hún gengið upp að K og beðið hann um að (...) Hann hafi ætlað að gera það, en ákærði hafi bannað honum það og sagt að hann mætti ekki notfæra sér ástand hennar. Hann kvaðst ekki hafa haft við hana nein kynferðisleg samskipti um nóttina. Síðar sama dag breytti ákærði framburði sínum hjá lögreglu og kvaðst hafa farið inn í herbergi eftir að X var færð þangað. Þar hafi verið D, C og einhver annar strákur. X hafi verið með hendurnar við kynfæri D og hafi hún verið nakin. Hafi þá ákærði og hinn strákurinn farið að nudda á henni kynfærin og eftir það hafi allt farið í gang. Ákærði og D hafi klætt sig úr buxum og einnig strákurinn sem hann þekki ekki nafnið á. Hafi sá strákur farið að eiga við hana mök meðan ákærði og D sleiktu á henni brjóstin. Strákurinn hafi hætt að eiga við hana mök, en ákærði C hafi haft við hana mök er X var á fjórum fótum og X hafi á meðan átt munnmök við ákærða. Ákærði kvað að sér hefði ekki risið hold og hafi hún því farið að eiga munnmök við ákærða, D. Ákærði kvaðst hafa spurt hana að því hvort hún vildi stunda hópkynlíf og hafi hún svarað því játandi. Ákærði kvaðst ekki hafa haft mök við X, enda hefði honum ekki risið hold. Ákærði kvað X hafa verið undir töluverðum áhrifum amfetamíns en hún hafi ekki verið ósjálfbjarga og hún hafi tjáð sig eðlilega.

Ákærði, C, var yfirheyrður hjá lögreglu 6. desember 2005. Kvað hann X hafa verið æsta í partýinu og öskrað. Hafi fólkið í partýinu fengið nóg af henni og hún verið látin inn í hjónaherbergi og sagt að fara að sofa. Þá hafi hann og ákærði, A, farið inn í herbergi til að svæfa X. Þeir hafi lagst í rúmið hjá henni en X hafi verið klædd í nærbuxur og brjóstahaldara. Hafi X beðið þá um að hafa við sig mök. Ákærði kvað A hafa sett fingurna inn í kynfæri X og hafi hann ekki séð að það væri gegn hennar vilja. Síðan hafi ákærðu, B og D, komið inn í herbergið og lagst í rúmið. X hafi haldið áfram að biðja þá um að (...) og hafi upphafist þarna hópmök og hafi X haft munnmök við fleiri en einn af ákærðu. Ákærði kvað engan strákanna hafa haldið X eða neytt hana til þess að hafa við sig mök.

Ákærði, A, var yfirheyrður hjá lögrelgu 6. desember 2005. Hann kvað X vera fyrrverandi kærustu sína. Hann kvað X hafa haft munnmök við sig í partýinu, en ákærði, C hafi þá verið viðstaddur. Síðar í skýrslutökunni kvaðst ákærði hafa gengið inn í herbergi þar sem X var með ákærða, C, D og tveimur öðrum strákum. X hafi spurt hvort þeir vildu (...) Einn strákanna, sem ákærði kvaðst ekki þekkja, hafi loks sagt allt í lagi. Sá strákur hafi lagst á rúmið og hafi X lagst ofan á hann og haft við hann samfarir. Þá hafi X viljað prófa D. Eftir það hafi hafist ýmsar kynferðislegar athafnir við hana og meðal annars hafi X haft við ákærða munnmök.

Ákærði, D, var yfirheyrður hjá lögreglu 6. desember 2005. Hann kvaðst hafa drukkið áfengi í partýinu. Hann kvað X hafa gengið á alla strákana í partýinu og beðið þá um að (...) Á einhverjum tímapunkti hafi einhverjir strákar þegið boðið og farið inn í herbergi þar sem X var. Kvaðst hann hafa séð ákærða, C, eiga við hana mök og einnig hafi hann séð X eiga munnmök við ákærða A. Kvað ákærði að hann hefði reynt að eiga við hana mök, en það hefði ekki tekist sökum ölvunar hans. Kvað hann þessi mök hafa farið fram með vilja X. Kvaðst hann hafa spurt ákærða, B, daginn eftir hvort hann mætti fara í sturtu. Hafi þá X komið inn í baðherbergi á eftir sér og spurt hvort hún mætti fara í sturtu með honum, en hann hafi neitað því. Á eftir hafi þau farið saman í búð og keypt eitthvað að borða. Þau hafi síðan farið til baka í ... þar sem þau hafi horft saman á vídeó ásamt ákærða, B, C og einhverri stelpu.

Í málinu liggur frammi skýrsla A-kk-ef H-kk-ef læknis um réttarlæknisfræðilega skoðun, en X kom til læknis að kvöldi 29. nóvember 2005. Hún skýrði lækni svo frá að hún hefði verið í partýi hjá B. Hún hefði verið að drekka og henni hefði verið gefið spítt í nefið. Svo hefði hún verið tekin inn í herbergi með um 8 strákum og hurðinni læst og henni haldið niðri. Þar hafi henni verið sagt að taka svefnpillu, sem hún hefði neitað, en pillunni hefði þá verið troðið upp í hana. Hún myndi að henni hafi verið haldið niðri í rúminu og klædd úr fötunum og fljótlega eftir það hafi hún sofnað. Hún hafi svo ekki munað meira, fyrr en næsta morgun er hún hafi vaknað við hliðina á tveimur strákum og annar þeirra hafi verið að hafa samfarir við hana um leggöng. Hún hafi fært sig til hliðar og hinn strákurinn hafi sagt að hún vildi þetta ekki. Þá hafi hún farið á fætur og síðan hafi pabbi hennar komið og sótt hana, en hann hefði verið að leita hennar alla nóttina. Í skýrslu læknis er frásögn hennar sögð skýr, en hún muni lítið eða ekkert frá atburðinum. Í niðurstöðum læknis segir að hún hafi ekki verið viss um að hún vildi kæra, henni hafi ekki liðið vel eftir þetta, því að búið væri að dreifa sögum um hana í .... Þá kemur fram í skýrslu læknis að við skoðun sé ekki að sjá neina áverka á henni. Nærbuxur sem hún klæddist umrædda nótt voru rannsakaðar. Við smásjárskoðun á blettum í nærbuxunum komu í ljós heilar sæðisfrumur og sáðfrumuhöfuð.

Þá var tekið sýni af spekulum sem notuð var við kvenskoðun á meintum brotaþola, en sýnið gaf ekki svörun við AP sæðisprófi.

Þá liggur frammi í málinu greinargerð G-kvk-ef B-kvk-ef G-kvk-ef geðlæknis á barna- og unglingageðdeild Landspítala, um meðferð stúlkunnar á BUGL, dagsett 10. maí 2007. Þar kemur fram að X hafi lagst inn á unglingageðdeildina 2. desember 2005 í kjölfar áfalls sem hún hafði orðið fyrir nokkrum dögum fyrr. Ástæða innlagnar var einkenni áfallastreitu, erfiðleikar með svefn, minnkuð matarlyst og öryggisleysi. Hún virtist finna öryggi á deildinni, en hafi jafnframt verið eirðarlaus og pirruð. Hún hafi átt erfitt með að sætta sig við reglur og mörk sem henni voru sett. Hún þurfi skýr skilaboð og sterkan ramma. Svo virtist sem einkenni áfallastreitu væru á undanhaldi, hvað varðaði svefntruflanir og kvíða, en enn hafi borið á pirringi og eirðarleysi. Hún hafi tekið ágætan þátt í deildarstarfi en getað verið neikvæð og þá virtist sem hún hefði ekki eirð í að einbeita sér. Hún hafi verið lífleg og fjörug í samskiptum og þegar henni hefði liðið vel hefði hún frumkvæði að því að fá samsjúklinga og starfsfólk í spil og spjall.

Í umsögn félagsráðgjafa um stúlkuna segir að áður en stúlkan fór í 8. bekk hafi fjölskyldan flust til Danmerkur þar sem móðir stúlkunnar og stjúpfaðir ætluðu í nám. Þar hafi gengið illa hjá X, sem var þar lögð í einelti. Það hafi orðið til þess að fjölskyldan flutti til ... í haust. X hafi náð illa að fóta sig þar, hún hafi farið að sýna ákveðna áhættuhegðun með því að láta sig hverfa af heimilinu um nætur, hún hafi ekki fylgt útivistarreglum og verið farin að fikta við áfengi og sígarettur. Í byrjun desember 2005 hafi hún orðið fyrir kynferðislegu ofbeldi sem leitt hafi til innlagnar á BUGL. Þessi atburður hafi valdið því að allt heimilislíf raskaðist og endað hafi með því að móðir og stjúpi fluttu í ....

Þá liggur frammi í málinu bréf frá ..., þar sem stúlkan býr nú ásamt móður sinni, stjúpa og systkinum. Þar kemur fram að mál X hafi verið á borði barnaverndaryfirvalda frá því í september 2006. Hún hafi átt erfitt með skólagöngu og fjarvistir frá skóla hafi verið tíðar. Hún hafi sýnt sjálfsskaðandi hegðun með sjálfsmorðshugsunum. Hún hafi tekið skapofsaköst, brotið hurðir, hrópað og öskrað og átt í miklum útistöðum við alla í fjölskyldunni, sérstaklega við stjúpföður sinn. Frá því um haust 2006 hafi hún átt íslenskan kærasta, sem hún sé mjög háð. Hún hafi flutt sig yfir í skólann þar sem hann stundi nám í desember 2006 og í fyrstu hafi gengið vel, en að undanförnu hafi fjarvistir henar frá skóla aukist mjög. Hún eigi erfitt með samvistir við jafnaldra sína og hún kunni ekki tungumálið sem geri henni erfiðar fyrir. Þegar hún þurfi að takast á við vandamál vilji hún vera heima og fari ekki á fætur. Þá segir í bréfinu að X vilji gjarna að henni gangi betur og hún vilji taka þátt í einhvers konar meðferð. Samt sem áður sé það mjög erfitt fyrir hana að koma í viðtöl og oft hafi komið fyrir að hún hafi ekki mætt í viðtöl og afboðað sig.

Einnig liggur frammi í málinu vottorð V-kvk-ef E-kvk-ef sálfræðings, forstöðumanns Barnahúss, dagsett 23. apríl 2007. Þar segir að X hafi mætt í fjögur viðtöl á tímabilinu 23. desember 2005 til 27. mars 2006. Komið hafi fyrir að telpan mætti ekki í boðaðan tíma og ekki hafi verið boðuð forföll. Í bréfinu segir jafnframt að X hafi uppfyllt greiningarviðmið áfallaröskunar með eftirtöldum einkennum: endurupplifunum, hliðrunareinkennum og viðvarandi einkennum aukinnar örvunar.

Í samantekt og áliti V-kvk-ef segir að þegar í fyrsta viðtali hafi X lýst mikilli vanlíðan vegna kynferðislega ofbeldisins sem hún kvaðst hafa sætt. Hún hafi verið mjög hrædd við piltana og óttaðist að hitta þá á förnum vegi. Hún hafi gefið til kynna að hún hefði hugleitt að stytta sér aldur, en fullyrti þó að hún myndi ekki gera það. Hún glímdi við mikla sektarkennd, enda upptekin af því að hún hefði verið undir áhrifum þegar atvikið átti sér stað. Hún uppfyllti greiningarskilmerki áfallastreituröskunar á því tímabili sem hún sótti viðtöl til sálfræðingsins. Í ljósi þess að hún mætti stopult og einungis í fjögur viðtöl reyndist ekki unnt að leggja ítarlegra mat á líðan hennar og ekki reyndist heldur unnt að veita telpunni þá aðstoð sem hún þarfnaðist.

Verður nú rakinn framburður ákærðu og vitna fyrir dómi.

Ákærði, A, kom fyrir dóm. Hann kvað X hafa haft munnmök við sig umrædda nótt, en kvaðst ekki hafa haft samræði við hana. Hann kvað munnmökin hafa verið með hennar vilja. Hann kvaðst hafa haft af henni kynni áður en atburðir þessir gerðust, og kvað þau kynni hafa verið kynferðisleg, en þau hefðu ekki verið mikil eða löng. Hann kvaðst þekkja S, bróður meðákærða, D, en S hafi verið besti vinur ákærða. Þá kvað hann D vera ágætis kunningja sinn. Hann kvaðst einnig þekkja ákærða, C, en kvaðst ekki þekkja ákærða, B, (B) neitt. Ákærði kvað Í, vinkonu sína, hafa hringt í sig og sagt sér að það væri partý í bænum. Hann hafi því ákveðið að kíkja með félögum sínum, en þeir hafi húkkað sér far með S, E og A. Hann kvaðst ekki muna hvenær hann kom í partýið. Hann hafi drukkið tvo til þrjá bjóra og fundið til áfengisáhrifa, en þó ekki mikilla. Síðan hafi X birst í partýinu og þau hafi spjallað saman. Hún hafi verið frekar ölvuð. Ekki hafi liðið langur tími þar til hún hafi verið farin að öskra, í stuttu pilsi, á brjóstunum og verið að skipa öllum að (...) Lögreglan hafi komið í partýið og af því að X hafi verið búin að segja strákunum að pabbi hennar væri vanur að lemja hana hafi strákarnir farið með hana inn í herbergi og falið hana þar, svo að hún myndi ekki lenda í einhverju veseni, ef löggan tæki hana og færi með hana heim. Þegar löggan fór hafi X komið aftur fram. Ákærði kvaðst hafa talið að X hefði bara verið ölvuð, en kvaðst ekki hafa vitað að hún væri undir áhrifum fíkniefna. Ákærði kvað mjög margt fólk hafa verið í partýinu. Ákærði kvað strákana hafa farið með X inn í herbergi ásamt C, þar sem þeir hafi ekki viljað hafa hana svona frammi. Þeir hafi verið að reyna að róa hana og tala við hana. Þá hafi strákarnir komið inn, en X hafi farið að reyna við C eða B. Eitt hafi leitt af öðru og allt í einu hafi X verið komin upp á ákærða, C, og verið farin að hafa við hann mök og síðan hafi hún farið að sjúga liminn á ákærða. Ákærði kvaðst ekki muna eftir að hafa nuddað á henni kynfærin og ef svo hafi verið, hafi það ekki verið mikið. Hún hafi sjálf klætt sig úr fötunum. Síðan hafi hún farið upp á ákærða, B, líka og farið að hafa við hann mök. Hann kvaðst þó halda að B hafi haft mök við hana þegar hún lá á hliðinni. Síðan hafi lögreglan komið aftur en kynmökin hafi verið afstaðin þegar lögreglan kom í síðara skiptið. Þegar ákærði fór úr partýinu um nóttina hafi X setið frammi í stofu með sæng og kysst þá bless, sem fóru úr partýinu. Ákærði kvaðst ekki muna eftir öðrum munnmökum en þeim sem X hafði við ákærða. Ákærði kvaðst ekki muna eftir að X hefði verið að hafa samræði við einhvern á meðan hún var að sjúga getnaðarliminn á einhverjum öðrum. Ákærði kvað X aldrei hafa látið í ljós að hún vildi ekki mökin og hún virtist fremur hafa gaman af þessu. Hún hafi ekki verið æst í skapi og hún hafi verið glaðvakandi. Hún hafi alveg vitað hvað var að gerast. Ákærði kvað herbergið ekki hafa verið læst, að því er hann viti. Ákærði kvaðst ekki hafa tekið eftir einhverjum dópsala í herberginu, en kvaðst þess fullviss að vímuefni hefðu verið höfð um hönd í partýinu. Ákærði kvaðst ekki hafa merkt á X að hún væri hrædd og hún hafi ekki sofnað. Ákærði var spurður um lögregluskýrslu sem hann gaf í málinu 6. desember 2005, þar sem hann lýsir því að á meðan einhver var að hafa við X samræði aftan frá hafi hún sogið lim ákærða. Kvað ákærði það rétt, en ákærði kvaðst ekki muna hver það hafi verið. Þá var ákærði nánar spurður um þátt ákærða, D. Kvað ákærði að X hefði reynt að hafa samfarir við D, en kvaðst ekki hafa séð X eiga munnmök við X. Ákærði var spurður um það hvort hann hefði ekki litið svo á að þeir félagar væru að misnota sér ástand X, þar sem hún hefði verið í annarlegu ástandi. Sagði ákærði þá að hún hefði verið orðin róleg inni í herberginu og einnig gæti hann ekki litið á þetta sem misnotkun, þar sem hún hefði sjálf byrjað á þessu öllu og hún hefði verið ,,uppi á honum“. Ákærði kvað þá félaga ekki hafa verið að guma sig af þessu, en umtal hafi byrjað um þetta eftir að X kærði þá fyrir nauðgun. Ákærði kvað K hafa verið í partýinu.

Ákærði kvaðst hafa hringt í X nokkrum dögum eftir atburðinn til að spyrja hana hvers vegna hún væri að segja svona ljóta hluti um hann og félaga hans.

Ákærði kvaðst hafa farið inn í herbergið þar sem A, sem kom með þeim í partýið, lá áfengisdauður. Það hafi verið eftir að kynmökin höfðu átt sér stað. X hefði verið þar og einhver hefði sagt við ákærða að X væri að hafa mök við A, en X hefði verið ofan á A. X hefði horft á ákærða og hann gengið út úr herberginu.

Ákærði, B, kom fyrir dóm. Ákærði kvað X hafa haft við hann munnmök, en neitaði að hafa haft við hana samfarir. Ákærði kvaðst ekki hafa þekkt X fyrir þennan atburð. Ákærði kvaðst hafa verið einn heima og hafi þetta partý verið haldið í leyfisleysi. Ákærði kvaðst hafa boðið tilteknum krökkum í partýið, en fleiri hafi komið en til stóð, og nokkrir sem hann þekki ekki neitt. Ákærði kvaðst ekki hafa þekkt neinn af meðákærðu áður en atburðir þessir gerðust. Ákærði kvaðst hafa drukkið mikið af áfengi, hann hafi klárað rauðvínsflösku og drukkið einhvern bjór. Ákærði kvaðst hafa fengið amfetamín í partýinu af tilteknum aðila sem kom í partýið, en ákærði kveðst ekki vilja nafngreina hann. Ákærði kvaðst hafa farið með X að kaupa landa, en hún hafi verið alls gáð þegar hún kom í partýið. Hún hafi þó verið hress. Hún hafi hringt í einhvern og sjálf haft frumkvæðið að því að kaupa landann. Hún hafi drukkið þennan landa, en ákærði viti ekki hversu mikið hún hafi drukkið. Ákærði kvað X hafa verið orðna ölvaða. Einnig hafi hann séð er hún kom af salerningu og hafi hún þá verið hvít í kringum nefið. Hún hafi verið að rífa í stráka, þar á meðal K-x-x og sagt: ,,..“. Einnig hafi hún spurt: ,,Hvar er gaurinn sem gaf mér spíttið“. Hún hafi ekki verið í pilsi, bara í nærbuxum og kannski í brjóstahaldara. Reynt hafi verið að róa hana niður. Ástand hennar hafi þó ekki verið verra en annarra í partýinu, að öðru leyti en því að hún hafi verið fáklædd frammi í stofu. Löggan hafi komið og hafi þá X verið færð inn í herbergi, því að annars hefði partýið verið stoppað. Ákærði kvaðst ekki muna hvernig kynmökin byrjuðu. Þó kvaðst hann muna að er hann hefði komið inn í herbergið hefði X verið með hendurnar í buxunum hjá D, sem setið hafi hægra megin við hana. Ákærði hafi sest vinstra megin við hana. Inni í herberginu hafi verið D, C og A. D og ákærði hafi byrjað að sleikja á henni brjóstin, en þá hafi hún bara verið í nærbuxum. C hafi tekið hana, eða reynt að taka hana í ,,doggy style“, en þá hafi X reynt að hafa við ákærða munnmök. Hún hafi komið upp að ákærða og farið með hendina í klof hans og leyst frá buxnaklaufinni. Amfetamín hafi hins vegar þau áhrif á ákærða að hann ,,nái honum ekki upp“. X hafi gert þetta af fúsum og frjálsum vilja og hún hafi aldrei mótmælt þessum kynlífsathöfnum. Ákærði kvað X hafa verið með fullri rænu og ástand hennar hafi verið svipað og annarra í þessu partýi. Hún hefði verið vakandi allan tímann en ekki eins æst og ,,víruð“, eins og hún var fyrr um kvöldið. Ákærði kvaðst ekki muna eftir því að einhver hefði komið inn í herbergi og gefið henni töflu. Ákærði kvað herbergið hafa verið lokað, en það hafi ekki verið læst svo hann viti. Ákærði kvað að hann hefði áður tekið þátt í svona hópkynlífi. Ákærði kvað þetta hafi staðið yfir í nokkrar mínútur. Ákærði kvaðst ekki muna til þess að hann hafi haft við hana kynmök. Síðan hafi löggan komið í síðara skiptið og hafi þá ákærði farið fram og rætt við lögguna. Ákærði kvað lögregluna ekki hafa komið inn í íbúðina, einungis staðið í dyragættinni. Ákærði kvað X ekki hafa rætt við lögregluna. Hann hafi síðan beðið fólk að fara, en strákarnir í herberginu hafi verið áfram. Ákærði kvaðst ekki hafa farið aftur inn í herbergið. Þegar hann var að fara að sofa, hafi X farið aftur inn í hjónaherbergið, en ákærði hafi farið inn í stofu að sofa. C og B hafi einnig verið þarna. D hafi verið með X inni í hjónaherbergi. Ákærði kvaðst hafa vaknað við það að X hafi vakið hann og beðið hann að hjálpa sér að finna fötin sín. Föt hennar hafi legið út um allt, á salerninu, frammi í stofu og inni í herbergi. Ákærði kvaðst hafa leitað með henni að fötum hennar og síðan hafi D komið fram. X og einhver af strákunum hafi svo farið saman út í búð og síðan hafi þau setið saman í stofunni og spjallað saman. Ákærði kvað X hafa farið um tveimur tímum eftir að hún vaknaði. Þegar hún fór hafi hún kvatt þau öll, hún hafi knúsað þau og sagt bless. Hún hafi beðið ákærða að vera ekki að minnast á þetta við fólk. Ákærði kvaðst ekki hafa rætt þetta við nokkurn og ekki hafa heyrt nokkurt umtal. Ákærði kvaðst hafa farið í vímuefnameðferð árið sem þetta gerðist og svo einnig um sumarið á eftir. Ákærði kvaðst hafa haldið sig frá vímuefnum síðan og sé ,,edrú“ nú.

Ákærði, C, bar svo fyrir dómi að hann hefði kynnst X í ..., en hún hafi búið þar. Hann kvað X hafa haft munnmök við hann í partýinu og að hann hefði haft samfarir við hana á meðan hún hafði munnmök við ákærða, B. Hann kvaðst hafa verið búinn að þekkja X í nokkrar vikur áður en atvikið átti sér stað en ekki verið með henni áður. Hann kvaðst vita til þess að hún hafi búið í útlöndum áður. Ákærði kvað meðákærðu, A, B og D vera vini sína og hefði hann þekkt þá alla mjög lengi nema B sem hann hefði kynnst í partýinu umrætt kvöld. X hafi verið í partýinu þegar hann kom. Hún hafi verið drukkin en hann hafi ekki tekið eftir að hún hefði neytt annarra vímuefna. Ákærði kvaðst hafa drukkið í partýinu og orðið sæmilega drukkinn. Hann kvaðst hafa drukkið óblandað Tequila en ekki neytt annarra vímuefna. Hann kvaðst halda að það hafi verið u.þ.b. 20 manns í partýinu á aldrinum 15 upp í 20 ára. Hann hafi ekki séð neinn neyta vímuefna og kvaðst ekki vita til þess að neysla á vímuefnum hafi verið í gangi í partýinu. Ákærði kvað X hafa verið með læti í partýinu, hún hefði komið fram á brjóstahaldaranum og nærbuxunum og sagt öllum að koma að (...) inn í herbergi. En allir hafi bara haldið áfram að drekka og hefðu einhverjir af strákunum sagt henni að fara inn að sofa. Þá hafi verið liðið langt á kvöldið. Hún hafi svo komið fram aftur nokkrum sinnum. Ákærði kvaðst ekki hafa orðið var við að henni hefði verið gefin fíkniefni eða lyf og minntist þess ekki að hafa heyrt hana tala um að henni hefði verið gefið spítt. Hann kvaðst hafa heyrt talað um að lögreglan væri komin á vettvang en ekki séð hana. Ákærði kvaðst muna eftir því að hann og A hafi farið inn í herbergi að svæfa X og aðspurður kvað hann það vera rétt að hann og A hafi þá lagst upp í rúm með X og hún hafi þá verið klædd í nærbuxur og brjóstahaldara og hafi sagt í sífelldu (...) Þá hafi A beðið ákærða um að ,,putta“ hana en ákærði hafi ekki viljað gera það og hafi þá A gert það sjálfur. Hafi X tekið því vel og hafi hann ekki séð að þetta gæti verið gegn hennar vilja. Ákærði kvaðst vera alveg viss um að A hafi puttað X því að hann hefði sagt sér það eftir sömu nótt, en hann sjálfur kvaðst ekki hafa séð það, þar sem sæng hafi verið ofan á þeim. Svo hafi D og B verið komnir inn líka upp í rúmið. X hafi svo spurt ákærða hvort hann vildi munnmök og hann hafi sagt já. Svo hafi hún byrjað að hafa munnmök við hann upp í rúminu og hafi hann líklegast girt niður um sig. Síðan hafi hann byrjað að hafa samfarir við hana aftan frá og þá hafi hún farið að hafa munnmök við ákærða, A sem lá í rúminu. A hafi þó ekkert gert meira. Síðan hafi ákærði hætt og þá hafi hún haft samfarir við B og setið ofan á honum. Ákærði kvaðst ekki hafa séð D og X hafa kynmök, D hafi einungis legið þarna hjá og líklegast verið drukkinn. Spurður hvort einhver forleikur hafi átt sér stað áður en munnmök hófust kvaðst ákærði ekki muna eftir því. Hann minntist þess ekki að X hafi sagt nokkuð meðan á kynlífsathöfnunum stóð og hefði ekki reynt að komast burt frá þeim og virst njóta þess sem var að gerast. Ákærði kvað X alveg hafa gert sér grein fyrir hvað var í gangi og hefði ekkert sofnað meðan á þessu stóð. Hann kvaðst ekki gera sér grein fyrir hve langan tíma þetta tók en kvaðst halda að þetta hafi ekki staðið yfir í langan tíma, aðeins u.þ.b. 10 mínútur. Þetta hafi verið með samþykki allra á staðnum og enginn haft meira frumkvæði en annar. Kynmökum þeirra hafi svo lokið þegar lögreglan hafi komið og hafi hann og X farið inn í skáp en aðrir farið fram. Hann kvað X hafa verið sátta við að fara inn í skápinn. Þau hafi svo líka farið fram eftir að lögreglan var farin. Ákærði kvað herbergið hafa verið lokað meðan á kynmökunum stóð en kvaðst ekki vita hvort það hafi verið læst. Ekkert hafi svo meira gerst á milli þeirra fjögurra þessa nótt. Um morguninn þegar ákærði vaknaði kvað hann þau B, D, B og X og hann sjálfan hafa verið í íbúðinni en A hafi verið farinn. Ákærði kvað B hafa séð X koma fram um morguninn en X hafi farið á undan henni heim. Þegar X kvaddi hafi hún kysst A og minnti ákærða að hún hefði líka faðmað D og svo sagt bless. Hún hefði hins vegar ekkert beðið þá um að þegja yfir atviki næturinnar. Hann kvað alla hafa verið ferska um morguninn og ekkert talað um það sem gerst hafði. Hann kvaðst ekkert hafa talað við X en setið og horft á sjónvarpið ásamt henni og það hafi allt verið í lagi með hana. Hann kvað X hafa farið út í sjoppu með D. Hann kvaðst ekki hafa orðið var við að X hafi verið gefin hvít pilla. Spurður hvort hann kannaðist við A, sem legið hefði áfengisdauður í herbergi í partýinu, kvaðst hann kannast við hann. Kvaðst hann ekki hafa tekið eftir samskiptum milli hans og X en hefði þó heyrt um slíkt frá E og K, sem hefðu sagt hana hafa setið ofan á A inni í herbergi og verið að hafa við hann mök.

Ákærði, D, kvaðst þekkja X úr ... og hann hafi hitt hana u.þ.b. tvisvar skömmu áður. Hann kvaðst þekkja til meðákærðu nema meðákærða B, sem hann hafi ekkert þekkt áður en atvik þessi áttu sér stað. Hann kvaðst ekki muna eftir því hvernig það kom til að hann fór í partýið umrætt kvöld og ekki muna hvernig hann kom sér í partýið í ... úr .... Hann kvaðst hafa verið orðinn mjög ölvaður þegar hann kom í partýið og kvaðst ekki muna hvað hann hefði drukkið um kvöldið. Hann minntist þess að X hefði verið með læti og fíflagang í partýinu, og hafi hann orðið var við að hún hafi verið að drekka en hafi hins vegar ekki séð hana neyta fíkniefna. Hann hafi sjálfur heldur ekki neytt fíkniefna í partýinu. Hann kvaðst hvorki muna hvernig X hafi verið klædd né hvað hún hafi sagt og gat ekki skýrt í hverji læti hennar fólust. Hann kvaðst muna eftir því að lögreglan hafi komið á svæðið og hafi hann sjálfur opnað fyrir henni í annað skiptið og kvaðst hann halda að lögreglan hafi komið inn. Lögreglan hafi komið tvisvar. Ákærði kvaðst ekki muna hvernig kynlífsathafnirnar hófust né hvort einhverjir hafi verið inn í herberginu þegar hann kom inn í herbergið. Hann kvaðst muna eftir því að ákærðu, A og C, hafi verið þar inni en kvaðst þó ekki muna hvort þau hafi verið klædd eða hvort eitthvað var í gangi á milli þeirra. Ákærði kvaðst muna eftir ákærða, B, inni í herberginu en vissi ekki hvort hann hefði verið inni eða komið á eftir honum inn. Ákærði kvaðst muna eftir því að X hafi verið ofan á annað hvort ákærða, C eða A og svo hafi hún ,,tottað“ A. Þegar hann var spurður hvort einhver hafi verið að taka hana á meðan kvaðst hann ekki muna eftir því. Ákærði kvaðst sjálfur ekki hafa ,,náð honum upp“ og hafi hann því ekki getað gert neitt þótt hann hafi langað til þess. Hann kvaðst ekki hafa reynt að setja getnaðarlim sinn inn í X og hún hafi ekki reynt að hjálpa honum að ,,ná honum upp“. Ákærði kvað engan af strákunum hafa haldið X á höndum eða fótum heldur hafi þetta allt verið með hennar vilja. Þegar ákærði var spurður út í framburð sinn við þingfestingu og í lögregluskýrslu, þar sem ákærði sagði X hafa haft við hann munnmök og hann hafi reynt að hafa við hana samræði, kvaðst hann ekki muna eftir atvikinu og kvaðst halda að þetta hafi ekki gerst. Hann kvaðst hins vegar viss um að hann hafi munað atvikið miklu betur þegar lögregluskýrsla var tekin af honum heldur en nú og hann telji því það geta verið rétt sem fram komi í lögregluskýrslunni. Hann kvaðst heldur ekki muna eftir því að X hefði sagt eitthvað meðan á kynlífsathöfnunum stóð í herberginu. Enn fremur kvað hann að dimmt hafi verið í herberginu og ljósin hafi verið slökkt og hurðin lokuð en hann kvaðst ekki vita hvort hún hafi verið læst. Ákærði kvaðst ekki telja að hann hafi sofnað meðan á kynlífsathöfnunum stóð og kvað X einnig hafa verið vakandi. Ákærði kvaðst svo ekki muna eftir sér meir fyrr en hann vaknaði morguninn eftir í svefnherberginu og hafi X verið þar. Hann kvaðst ekki muna hvort aðrir hafi verið þar inni. Þegar hann var spurður út í það hvort X hafi vaknað við það að meðákærði, B, hafi verið með lim sinn í leggöngum hennar og ákærði hafi verið liggjandi hjá, kvað ákærði það ekki vera rétt. Hins vegar kvaðst hann ekki muna hvort einhverjar kynlífsathafnir hafi átt sér stað um morguninn. Ákærði kvaðst ekki muna hvort lögreglan hafi komið fyrir eða eftir atburðinn og ekki muna hvort hún hafi komið inn í herbergið. Hann hafi svo farið í sturtu og hafi X spurt hvort hún mætti fara með honum í sturtuna en hann hafi svarað neitandi. Hann hafi svo farið að horfa á mynd í stofunni ásamt B, ákærða, C, ákærða B og X en ákærði, A, hafi verið farinn. Hann kvaðst hafa farið út í búð með X að fá sér eitthvað að borða. Þau hafi svo aftur farið í .... Þau hafi ekkert talað um það sem gerst hefði um nóttina og hafi X alveg verið hress og kát. Ákærði kvaðst ekki muna hvenær X fór heim en B hafi allavega ekki verið farin þegar hann fór. Hann kvaðst ekki hafa tekið eftir því hvort X var gefin einhver pilla. Hann kvaðst þekkja K, en minntist þess ekki að hann hafi verið í herberginu umrædda nótt.

Tekin var skýrsla fyrir dómi af X 15. desember 2005. X kvaðst ætla að kæra ,,C, D, K og B vegna nauðgunar og kynferðislegs ofbeldis“ sem átt hafi sér stað heima hjá B í .... Hún kvaðst hafa farið þangað með Í vinkonu sinni. Í hefði svo þurft að fara heim um kvöldið, en vinir B hefðu ætlað að skutla X heim. Hún kvaðst hafa keypt ,,landa“ og drukkið um þriðjung af flöskunni. Hún kvað að allt í einu hefðu verið komnir margir strákar úr ... í partýið hjá B, þeir K, D og A. Hún kvaðst hafa orðið mjög ölvuð og ,,geðveikt brjáluð“ og hún hefði alltaf verið að segja ,,fyrirgefðu“ við A, en ekki vita hvers vegna hún sagði það. Hún kvað lögregluna hafa komið í partýið, einhvern tíma þegar hún var stödd frammi í íbúðinni og kvaðst hún þá hafa verið orðin mjög ölvuð. Hún kvað lögregluna hafa komið tvisvar í partýið og í fyrra sinnið hefði það verið milli klukkan tólf og tvö um nóttina, en í síðara skiptið milli þrjú og fjögur um nóttina. Í síðara skiptið hefði hún verið inni í herbergi og ,,þá voru strákar að halda mér og svona“. X kvað lögregluna hafa komið inn í hjónaherbergið þar sem hún var, en lögregla hefði ekki tekið eftir því að strákarnir héldu henni. Spurð um það hvaða strákar hefðu haldið henni sagðist hún ekki muna það, en sagði orðrétt: ,,Þetta voru sko þegar að lögreglan kom en svo þegar að lögreglan fór að þá hérna þá hérna þú veist vorum við ennþá þarna frammi þá voru ennþá alveg helling af krökkum þarna, ég held að lögreglan hafi komið út af einum stráki sem að var þarna sem að var með spítt og eitthvað svona .“

X kvaðst hafa verið með símann sinn af því að hún hefði verið að bíða eftir því að pabbi hennar hringdi. Þá hefði K tekið af henni símann og sagst ætla að geyma hann fyrir hana. Svo hefði hann sagt henni að hann hefði sagt við pabba hennar að hann hefði leyft henni að gista hjá B og sagt að hann væri frændi hennar. Spurð að því hvort K hefði sagt þetta, svaraði X: ,,Já hann sagði þetta við mig sko.“ Hún kvað það ekki rétt að hann hefði talað við pabba hennar. Síðar í yfirheyrslunni, er hún var nánar spurð um það þegar K tók af henni símann og hvað hann hefði sagt við pabba hennar, svaraði X: ,,Já B sko.“ Spurð um það hvort hún hefði trúað því að hann hefði hringt í pabba hennar svaraði hún: ,,Nei ég trúði því ekki fyrst sko og svo byrjaði B að tala við mig sagði jú ég hringdi í hann, ég sagðist vera frændi þinn og þú ætlaðir að gista hjá mér í nótt og eitthvað svona og að við værum bara að horfa á spólu þannig að þú máttir vera hérna...“

X kvað einn strák í partýinu, sem hún viti ekki nafnið á, hafa troðið upp í hana spítti, eftir að hún gafst upp á taka spíttið af lykli sem henni hafði verið réttur. Hún kvaðst halda að það hafi verið eftir að lögreglan kom, en sagði ,,ég man það ekki alveg, ég man bara að lögreglan kom tvisvar og í annað skiptið sem að hún kom að þá þú veist þá vorum við inni í herberginu en eftir að lögreglan fór í annað skiptið þá man ég að það voru enn krakkar þarna og það var verið að reka alla út og þá var mér hent inn í þú veist herbergi.“ Hún kvað að það hefðu örugglega verið læti í henni og hún hefði verið að öskra eitthvað ,,svona bara þú veist“. Hún kvað lögregluna hafa séð sig í herberginu, en ekki talað við hana. Hún kvað að það hefðu verið um sex eða sjö strákar sem hentu henni inni í herbergi, slökktu ljósið og lögðu hana upp í rúm og sögðu henni að taka svefnpillu. Hún kvaðst halda að það hafi verið ,,gaurinn sem var með dópið“ sem lét hana fá svefnpilluna. Hún kvað strákana hafa tekið sig úr fötunum, en ekki vita hverjir það voru. Hún kvaðst hafa sofnað með A litla ofan á sér. Hafi hann verið að hafa við hana samfarir, en hún hafi sofnað. Þá kvað hún strákinn sem var með dópið hafa horft á. Hún kvaðst halda að D hefði legið þarna líka og C og B. Spurð um það hvort aðrir en A hefðu verið að eiga við hana kynferðislega kvaðst hún ekki vitað það. Orðrétt sagði hún: ,,Ég veit það ekki en þú veist þegar að ég vaknaði um morguninn ég man ekkert svona nákvæmlega þú veist hverjir voru ofan á mér.“ Og síðar: ,,Já og ég veit, ég veit alveg ég fann alveg fyrir því sko að það voru fleiri sem að fóru á mig“, en hún kvaðst ekki vita hver það var eða hverjir. Hún kvaðst ekki hafa litið framan í þá, hún hefði eiginlega verið sofandi, en fundið samt ,,svona alveg“ fyrir því. Spurð um það hvort hún hefði tölu á því hversu margir hefðu haft við hana samfarir, svaraði hún: ,,Já sko þú veist þegar að ég vaknaði um morguninn þá lá þú veist lá D hérna við hliðina á mér og ég var í miðjunni og svo vaknaði ég með B inni í mér þú veist og svo færði ég mig alltaf.“ Hefði hann legið fyrir aftan hana og verið með lim sinn í leggöngum hennar. Þá hefði klukkan verið um hálftíu. Hún hefði sagt honum að hætta og D hefði sagt honum að hætta, þar sem hún vildi þetta ekki. Þá hefði D gengið út úr herberginu, en D hefði verið að reyna að ,,fá það“ en ekki getað það. Hann hefði verið að eiga við sjálfan sig og síðan hefði hann ,,eitthvað verið að reyna að ríða henni“. Orðrétt sagði hún: ,,Þú veist fyrst var hann eitthvað að reyna að runka sér eða eitthvað þannig og svo var hann þú veist að reyna að fara á mig eða eitthvað svona.“ Hún kvað hann ekki hafa ,,náð honum upp“. Spurð um það hvort hún hefði verið tilbúin að eiga samfarir við hann svaraði hún:,,Nei, en ég sagði samt ekki nei við hann.“ Spurð um það hvernig þetta endað svaraði hún orðrétt: ,,Þú veist ég bara þú veist ég nennti þessu ekkert og ég bara fór fram“, en frammi hefðu verið B, C og einhver stelpa.

Spurð um það hvort hún hefði fækkað fötum í partýinu kvaðst hún hafa farið úr bolnum, en það hefði verið einhver strákur sem hefði beðið hana að strippa fyrir sig. Hún hefði því farið úr bolnum. Spurð um það hvort hún hefði beðið strákana að eiga við sig mök eða að (...) eins og þeir hefðu orðað það í lögregluskýrslum, svaraði X: ,,Nei, þú veist þegar að ég var búin að drekka svona frekar mikið og þú veist ég var búin að taka inn spíttið og allt það, lögreglan var búin að koma, ég held að þetta var áður en ég tók spíttið, ég vissi ekki að þú veist að neinn með dóp eða neitt svona” ...,,Og hérna þá var ég reyndar öskrandi spítt“...,,Nei ég hérna þú veist öskraði spítt og eitthvað svona og þegar ég var búin að hérna taka spíttið þá man ég eftir því að ég öskraði einu sinni ... en ég sagði ekki þú veist ,(..). eða (...). eða eitthvað svona.“

Spurð um það hvað hún hefði gert þegar hún var komin fram í íbúðina um morgunina kvaðst hún ekki hafa gert neitt, hún hefði fengið að hringja úr símanum hans B og hefði hún hringt í mömmu sína. Svo hefði pabbi hennar hringt í símann hans B og náð í hana. Pabbi hennar hefði farið með hana á lögreglustöðina, þar sem lýst hefði verið eftir henni. Hún kvaðst ekki hafa sagt pabba sínum neitt, bara að hún hefði farið í partý og tekið spítt og verið að drekka. Hún hefði rætt við lögreglumann um morgunina og gefið honum upp símanúmer hjá nokkrum stelpum og vinum sínum, ,,þannig að ef ég myndi týnast þá mundi hann þú veist ná í alla vini mína og hérna ég sagði honum bara að, að hérna þú veist löggan hafi komið þarna tvisvar og við höfum verið að drekka og ég hafi fengið spítt hjá einhverjum gaur og eitthvað svona, ég sagði honum ekkert svona alveg...“

Spurð um það hvort hún hefði átt munnmök við einhvern strákanna kvaðst hún ekki vita það, ,,en um morguninn sko þá gat ég ekkert drukkið og ekkert borðað og eiginlega ekkert kyngt þú veist að ég gat ekki hreyft á mér tunguna því að hún var öll einhvern veginn upp bólgin og ógeðsleg því að það var búið að troða upp í mig spítti.“

Nánar spurð um það hvort einhver hefði fengið hana til að eiga við sig munnmök svaraði X: ,,Nei en man samt að D spurði mig og ég sagði nei.“ Nánar spurð, kvað X D hafa spurt ,,viltu totta mig.“

Spurð um það hvort hún hefði farið í sturtu hjá B, kvaðst hún hafa farið í bað þegar hún kom heim til sín. Spurð um það hvort hún hefði spurt D að því hvort hún mætti fara í sturtu með honum, kvað hún nei við, en kvað D hafa spurt hvort hann mætti fara í sturtu og B hafi játað því. Þá hafi X spurt hvort hún mætti fara í sturtu á eftir honum. Þá kvaðst X hafa farið út í búð með D um morguninn og keypt eitthvað að borða. Spurð um það hvort hún myndi alveg atburði næturinnar svaraði hún: ,,Nei það kemur svona, ég man svona þú veist ég man svona alveg hvað ég gerði og hvað var gert fyrir mig eða þannig en það kemur svona eins og ég gleymi svona eins og ég var búin að gleyma að ég fór út í búð með D, svona að ég var búin að gleyma svona, gleyma svona atvikum sem að komu þarna.“

Spurð um það hvort það sé rétt sem strákarnir segi að hún hafi verið eiga við A kynferðislega svaraði hún: ,,Já ég man eftir að hann var drykkjudauður inni í herbergi og mér var hent inn í herbergi til hans sko því að ég átti að fara að sofa líka og hérna mér hent upp í rúm til hans og þú veist ég rakst í himnasæninga sem að var fyrir ofan rúmið og hún datt niður og ég lá svona alveg upp við vegginn svo svona tveim mínútum eftir þá kom einhver sko inn í herbergið og hérna ég stökk fram úr rúminu og hljóp fram og ég var alvegi í öllum fötunum og skónum og öllu sko.“ Hún kvaðst því alveg hafa látið hann vera.

Spurð um það hvort hún hafi verið vakandi allan tímann sem hún var í herberginu kvaðst hún hafa sofnað með A ofan á sér og vaknað með B inni í sér. Spurð um hvað gerðist milli þess, kvaðst hún muna að D, B og A hefðu verið í herberginu.

Hún kvaðst hafa heyrt margar kjaftasögur um kynlífsathafnir strákanna með sér þesa nótt, en strákarnir væru sjálfir að breiða þessar sögur út. Hún kvaðst einnig hafa heyrt að þeir hefðu sagt að þeir hefðu stungið öllum hnefanum inn í hana, en hún kvaðst ekki halda að það væri hægt. En komið hefði í ljós við kvenskoðun að hún hefði verið ,,rifin í klofinu“.

Spurð um það hvort hún myndi eftir því að hafa einhvern tímann verið lokuð inni í skáp, eða farið inn í skáp, kvað hún að þegar lögreglan kom í annað skiptið, hefðu þau A farið inn í skáp, svo að þeim yrði ekki hent út, en lögreglan hefði samt verið búin að sjá þau.

X kvaðst hafa sagt Í vinkonu sinni frá þessu daginn eftir. Spurð um það hvort hún hefði sagt mömmu sinni frá þessu svaraði X: ,,Nei en svona eða þú veist það voru allir búnir að frétta þetta í ..., strákarnir voru búnir að tala við alla ... og ... og allt þetta, þú veist og hérna þannig að það vita allir bara þú veist og hérna það halda allir að ég hafi bara legið eins og einhver hóra undir einhverjum strákum, sem að er ekki satt og þeir þú veist segjast eins og þessar kjaftasögur sem að ég er búin að heyra ég veit að þú veist og þeir eru að ljúga því að ég hafi eitthvað nauðgað A og eitthvað svona sem að þú veist stelpa getur ekki nauðgað stráki sem að er dauður inni í herbergi.“

Hún kvaðst ekki hafa þorað að segja lögreglunni frá því að eitthvað kynferðislegt hafi átt sér stað um nóttina þar sem B eigi svo mikið af vinum og hann hiki ekki við að senda einhvern á eftir henni og drepa hana.

Þá kvaðst hún hafa sagt mömmu sinni allt sem gerðist, en ekki öll ,,detail-in sem að gerðust“. Hún kvaðst einnig hafa rætt við S frænku sína og sagt henni frá því sem gerðist. Hefði S ráðlagt henni að kæra, ,,heldur en vera bara í ... og þú veist allir halda að ég sé bara einhver hóra eða þú veist sem að er ekkert satt.“ Hún kvaðst hafa farið að heyra þessar kjaftasögur daginn sem hún kom til ..., en það hafi verið á sunnudeginum á eftir. Þá kvað hún að sér liði mjög illa og sé hún farin að rústa öllu og farin að lemja frá sér.

Spurð um það hvort hún hafi verið hjá sálfræðingi eða geðlækni áður en hún lenti í þessu, kvaðst hún hafa verið hjá sálfræðingi í ... af því hún hafði verið tekin frekar oft af lögreglunni og búin að prufa hass einu sinni áður. Hún kvað lögregluna hafa tekið sig einu sinni af því að hún hefði strokið að heiman og ekki komið heim fyrr en daginn eftir. Það hafi verið daginn sem hún hafi prufað hass. Hún kvaðst hafa farið ,,út um nóttina með hérna strákum úr ... eitthvað svona, það var sko strákur úr bekknum mínum og stóri bróðir hans og bönkuðu hjá mér klukkan eitt um nóttina og spurðu hvort að ég kæmist út, ég sagði nei ég kæmist kannski í nótt og eitthvað og þeir sögðust bara ætla að bíða fyrir utan og koma, svo komu þeir um nóttina klukkan þrjú eða eitthvað, ég og stelpa sem heitir M fórum út um gluggann fórum á rúntinn með þeim en við vissum ekki að hann væri 16 ára og búinn að stela bíl frá mömmu sinni.“

Hún kvað Í vinkonu sína hafa þekkt B áður en þetta gerðist, eða vitað hver hann var. X kvaðst hafa þekkt K áður en þetta gerðist, þar sem hann hefði átt heima í sömu götu og hún í ....

Þá kvaðst hún hafa kannast við D og C áður en þetta gerðist, en D sé stóri bróðir S, sem hún kvaðst þekkja betur en D. Hún var spurð hvort hún vissi hvenær S fór úr partýinu og svaraði hún þá: ,,Nei ...en sko ég veit að A spurði C: ,,Viltu ríða henni“ þá sagði hann ,,nei“...Spurð um það hvernig X vissi þetta kvaðst hún muna eftir þessu úr herberginu, ,,þá man ég eða svona ég var að sofna svo leit ég svona upp þannig að ég sá A þú veist ofan á mér og svo spurði hann C: Vilt þú taka hana og þú veist ég bara einhvern veginn svona ha og svo sofnaði ég...“

Vitnið, G-kvk-nf B-kvk-nf G-kvk-nf, geðlæknir bar svo fyrir dómi að X hafi verið lögð inn á Barna- og unglingageðdeild Landspítala 2. desember 2005. Haft hafi verið samband við bráðamóttöku barna- og unglingageðdeildar vegna hennar og hafi faðir stúlkunnar haft áhyggjur af henni. Henni hafi verið vísað á bráðamóttöku geðdeildar og þar hafi hún hitt deildarlækni og kvaðst vitnið sjálf hafa komið að málinu þá. Þar kom fram að stúlkan hefði lent í alvarlegu áfalli helgina áður og sagt móður sinni frá því á mánudeginum og hafi lítið sofið og liðið illa og verið mjög óróleg og helst ekki viljað fara út úr húsi. Henni hafi verið boðið pláss á bráðamóttökunni en það hafi orðið úr að hún hafi farið heim með móður sinni en gist svo hjá föður en komið til innlagnar daginn eftir. Vitnið kvað erfitt að ná tengslum við stúlkuna í viðtali. Hafi hún sagt frá vanlíðan og sjálfsskaða vegna kynferðisbrots en vitnið hafi ekki spurt hana mikið út í atburðinn sjálfan þar sem ljóst var að um dómsmál yrði að ræða. Hún hafi verið með svokölluð bráðaeinkenni í byrjun, eirt stutt við sama hlut og verið mjög óróleg, eins og hún þyrfti að flýja aðstæður sem minntu hana á atburðinn, en það sé lýsandi dæmi um mikinn óróleika eftir áfall. Vitnið kvað X hafa nefnt fyrri áföll í lífi sínu. Það hefði orðið breyting á lífi hennar þegar hún flutti með fjölskyldu sinni til ... og hafi hún lent í einelti þar en komið hafi skýrt fram að áfallið hafi verið meira eftir að þessi atburður gerðist. Hún hafi svo verið útskrifuð af BUGL 6. janúar 2007. Tilgangur innlagnarinnar á þessu stigi hafi verið að veita henni nærveru, öryggi og stuðning og fylgjast með hegðun hennar og líðan. Í byrjun innlagnar hafi hún haft miklar svefntruflanir en hafi svo náð sér betur á strik. Kvað vitnið hegðun stúlkunnar mega hugsanlega rekja til ofbeldisbrots gagnvart henni og að tvímælalaust hefði eitthvað alvarlegt gerst sem væri alvarlegra en svo að um einungis móral/eftirsjá hafi verið að ræða. Vitnið kvað X hafa sýnt áhættu- og mótþróahegðun áður en atvikið átti sér stað og hafði hún verið greind með athyglisbrest með ofvirkni. Hún hafi ekki farið eftir reglum heima, en það sé algengt þegar um athyglisbrest með ofvirkni sé að ræða og viðkomandi hefur ekki fengið meðhöndlun við hæfi. Þá hafi hún farið til skólasálfræðings áður en hún flutti til .... Kvað vitnið vera viss um að þau einkenni sem hún var með við innlögnina á Bugl hafi komið í kjölfar atburða helgarinnar en ekki stafað af fyrri áföllum hennar. Vitnið kvaðst hins vegar ekki hafa haft samskipti við hana fyrir atburðinn en kvaðst hafa hitt margar stúlkur sem hafi verið í svipuðum aðstæðum og X og með svipaðan mótþróa, en hafi X sýnt mun meiri einkenni. Hún hafi þurft að komast í rólegra umhverfi og hafi foreldrar hennar ákveðið að skipta um umhverfi og hafi því flutt frá ... í ... og hafi verið ákveðið að það yrði ákveðin eftirfylgni með henni. Við útskriftina af BUGL hafi einkenni hennar verið á undanhaldi og hafi hún verið orðin öruggari og aðeins rólegri en með viðvarandi óróleika og vanlíðunareinkenni ásamt svefntruflunum. Önnur einkenni sem fylgt geti langvarandi áfallastreitu s.s. þunglyndi, endurupplifun á aðstæðum og dofi, hafi hins vegar enn verið til staðar. Hún hafi hins vegar neitað allri lyfjagjöf og borið því við að henni hefðu verið gefin lyf við verknaðinn.

Vitnið, Þ, móðir X, bar svo fyrir dómi að X hafi verið hjá föður sínum umrædda helgi. Vitnið kvað X hafa hringt í hana kvöldið áður og þá verið stödd á tónleikum með Í vinkonu sinni og spurt mömmu sína hvort hún mætti vera lengur. Vitnið hafi sagt henni að sömu reglur giltu hjá pabba hennar um útivistartíma og ætti hún að drífa sig heim til hans. Daginn eftir hafi svo faðir X hringt í vitnið og sagt að X hefði ekki skilað sér heim um nóttina. Vitnið kvaðst þá strax hafa hringt í lögregluna í ... og beðið um að leitað yrði að henni. Faðir hennar og svo vitnið sjálft hafi bæði hringt í Í vinkonu X og spurt hana um X en hún hafi sagst ekkert vita um hana. Á endanum hafi Í viðurkennt að X hefði farið í partý eftir tónleikana og bent þeim á strák sem þau höfðu svo upp á og hafi þau þannig fengið upplýsingar um hvar partýstaðurinn væri í .... Faðir X hafi keypt fíkniefnapróf í apóteki sem sýndi að X hefði neytt fíkniefna. Ákváðu þau þá að faðir hennar færi með hana upp á spítala og léti skoða hana. Eftir það hafi faðir hennar svo farið með hana til lögreglunnar í ... til að láta tala um fyrir henni. Eftir það kvaðst vitnið hafa hringt í lögreglumanninn og hafi hann tjáð henni að hann hafi skynjað að X liði mjög illa, en X hefði sagt lögreglumanninum að hún hefði neytt einhverra efna og sagt að hún hefði ekki getað farið heim því hún hafi verið sett inn í herbergi og ekki verið með síma. X hafi gist hjá pabba sínum næstu nótt. Daginn eftir þegar hún kom heim, hafi vitnið reynt að spyrja hana um atburði næturinnar, en X ekkert viljað tala um þetta. Vitnið hafi svo heyrt X tala um það í síma að hún vissi ekki hversu margir hefðy verið inni í herberginu eða hvort fleiri hafi komið eftir á. Hafi þá vitnið farið með X í bíltúr og reynt að fá hana til að segja frá. X hefði þá sagst ekki þora það vegna þess að vitnið yrði þá reitt og myndi gera eitthvað. Hefði þá vitnið lofað X að hún myndi ekki gera neitt sem hún ekki vildi. X hefði þá sagt henni að hún hefði keypt sér landa af strák og skrökvað því að hún væri 17 ára til þess að fá hann. Svo hefði hún farið í partýið með Í vinkonu sinni. Hún hafi svo verið að drekka og tekið einhver efni og verið orðin eitthvað galin og hafi rámað í að vilja komast út um einhvern glugga í blokk. Hún hafi átt að fara inn í herbergi og hafi ekki vitað hvort hún hafi átt að fara að sofa eða róa sig niður. Hún hafi sagt vitninu að hún myndi að í herberginu hafi verið staddur sá sem hefði verið að dreifa fíkniefnunum og strákar sem hún kannist við úr ... og henni hafi verið gefin einhver tafla. Svo myndi hún eftir að einn strákurinn, A, hafi verið kominn ofan á hana og annar setið í stól við hliðina á, og fylgst með og hinir strákarnir hafi verið þar fyrir aftan. Svo hafi hún líklegast liðið út af og hafi því ekki vitað hvort einhverjir fóru út eða einhverjir hafi komið inn eftir það. Hún hafi heyrt daginn eftir frá vinkonum sínum að þessir strákar hafi verið að ganga um og lýsa því sem hefði gerst í herberginu og væru að gorta sig af því. En sjálf muni hún ekki hvort þessar lýsingar séy í samræmi við það sem raunverulega gerðist.

Eftir þetta hafi X fengið áfall og rústað öllu heima og kveikt í fötunum sínum og í kjölfarið verið lögð inn á geðdeild.

Vitnið kvað X ekki vera líka sjálfri sér eftir þennan atburð og hafi ekki þorað að fara neitt ein og hafi henni verið hótað barsmíðum eða drápi. Kvaðst vitnið hafa flutt í ... eingöngu vegna þessa atburðar. X hafi verið mjög þunglynd og hefði einangrað sig algerlega og hafi vitnið þurft að sofa hjá henni með hana í fanginu. Hún hafi skorið sig og sé því alsett örum og hafi hún ekki lífsvilja.

Vitnið kvað X vera hætta í grunnskóla en þær búi nú í ... og sé hún í viðtölum þar. Vitnið kvað þær áður hafa búið í ..., er X var í 8. bekk grunnskóla. Þar hafi fjölskyldan búið í 15 mánuði, en flutt heim þar sem X leið illa í ... og var lögð í einelti þar. Vitnið kvað allt hafa gengið vel með X fyrir umræddan atburð. Spurð um það hvort hún hafi mætt vel í skóla, kvað vitnið hana hafa sótt skóla vel hér heima, en í ... hafi hún farið að sækja skólann verr eftir því sem á leið vistina þar. Hún hafi hins vegar átt erfitt með ýmsar námsgreinar í skóla. Spurð um það hvort einhverjir samskiptaörðugleikar hafi verið í fjölskyldunni fyrir þennan atburð kvað vitnið það hafa verið. Ástæða þess hafi verið sú að X hafi farið að umgangast eldri stráka í ..., sem voru hættir í grunnskóla, og hefði vitninu líkað það illa. Hefði það verið ásteytingarsteinn þeirra mæðgna. Vitnið kvað X hafa sagt sér eftir þennan atburð að á þessum tíma hefði hún verið farin að neyta áfengis. Vitnið kvað það hafa komið fyrir að X hefði horfið af heimilinu. Hún hefði í eitt skipti viljað fara til ... og hefði vitnið verið ósátt við það og hefði X þá farið á puttanum í bæinn. Hún hefði komið aftur kl. 22 um kvöldið. Einnig hefði komið fyrir í annað skipti að X hefði farið að heiman um nótt og skilað sér aftur næsta dag. Vitnið kvað X hafa komist að því á sunnudeginum eftir atvikið að strákarnir væru að gorta sig af því sem gerðist um nóttina. Vitnið var spurð um það hvort X hefði sagt við hana að hún hefði verið læst inni í herberginu. Gat vitnið ekki svarað því, en kvað X hafa verið þarna eina og strákana marga. Vitnið kvað X hafa sagt henni lítið um þessa atburði, þar sem X hefði gefið sína skýrslu sjálf. Spurð um það hvaða sögu vitnið hefði þá fengið hjá X, þar sem vitnið hefði lagt fram kæru 4. desember 2005. Sagði vitnið að X hefði sagt henni það sem hún mundi. Spurð um það hvort X hefði sagt að einhverjir strákir hefðu haldið henni á höndum og fótum, kvaðst vitnið hafa reynt að gleyma þessum atburði. Þá kvaðst vitnið ekki vita hvort skoðun neyðarmóttöku hefði leitt í ljós áverka á X.

Vitnið, J, faðir X, kvað X hafa verið í helgarumgengni hjá sér umrætt kvöld. Hann hefði ekið henni á tónleika um kvöldið. Hann hafi hringt í hana um tólfleytið, en hún viljað vera lengur. Um hálftíma síðar hafi hún ekki viljað koma heim. Síðan kvaðst hann hafa hringt í hana um eittleytið, en hún hafi ekki svarað í símann. Vitnið hafi reynt að hringja alla nóttina, en ekki verið svarað í símann. Daginn eftir hafi hann haft upp á nafni á einum strák, sem virtist búa þar sem partýið var. Um tvöleytið hafi vitnið sótt X. X hafi verið ör og henni hafi liðið illa. X hafi sagt að hún hefði ekki tekið nein vímuefni, en vitnið hefði engu að síður keypt fíkniefnapróf og fengið hana til að taka það. Prófið hafi gefið jákvæða svörun við amfetamíni og einhverju einu öðru efni, að því er vitnið minni. Hafi þá vitnið farið með X á Landspítalann. Þar hafi tveir hjúkrunarfræðingar rætt við X og hafi þær reynt að komast að því hvað hefði gerst um nóttina og spurt hana að því hvar hún hefði fengið fíkniefnin og þess háttar. Síðan hafi vitnið farið með X á lögreglustöð og þar hafi lögreglumaður rætt við hana í um tvo tíma. Síðan hafi vitnið farið með X heim, en henni hafi liðið illa. Hún hafi verið ör og augnaráð hennar skrýtið. Svo hafi vitnið farið með X til móður sinnar næsta dag. Vitnið kvað að sig minnti að Í vinkona hennar hafi komið til hennar næsta dag. Vitnið var spurður um það hvers vegna það sé haft eftir vitninu, í dagbókarfærslu lögreglu, er vitnið lét lýsa eftir henni um nóttina, að hún hefði horfið tvisvar af heiman. Kvað þá vitnið að hún hefði aldrei horfið að heiman frá sér.

Vitnið, Í, kvaðst hafa verið vinkona X frá því í öðrum bekk í grunnskóla. Hún kvaðst hafa verið með henni sama kvöld og atburðir gerðust. Þær hafi fyrst farið á rapptónleika og síðan heim til ákærða, B. Þar hafi Í verið í um tvo tíma, og spurt hvort X vildi ekki koma heim með sér um hálftólf eða tólfleytið, en hún hafi viljað vera lengur. Þá hafi ástandið á X verið gott og hún ekki farin að neyta áfengis. Þá hafi bara verið um 5 manneskjur í samkvæminu. Daginn eftir hafi vitnið farið heim til X og þær farið að tala saman. X hafi þá allt í einu farið að gráta og sagt að henni hefði verið nauðgað, en hún ekki viljað ræða neitt frekar um það. Hún hafi sagt að það hafi verið farið með hana í herbergi og einhverjir strákar haldið henni niðri og verið að skiptast á að hafa samfarir við hana. Vitnið kvað að það hafi verið ,,smávesen“ á henni þegar hún bjó í ....

Vitnið, R, kvað X vera vinkonu Í. Vitnið kvaðst hafa hitt X í Smáralind nokkrum dögum eftir atburðinn og hafi þá X sagt henni að þær Í hefðu verið í einhverju partýi og þar hefðu einhverjir strákar ráðist á hana. Vitnið kvað að sig minnti að X hefði sagt beint út að henni hefði verið nauðgað. Vitnið var spurð um það hvort X hefði sagt að hún hefði verið að hlaupa um nakin í partýinu. Kvað þá vitnið að X hefði ekki sagt það, heldur hafi Í sagt vitninu að X hefði hlaupið um allt á nærfötunum. Vitnið las yfir skýrslu sem tekin var símleiðis af vitninu, en vitnið kvaðst ekki muna núna, það sem fram kemur í skýrslunni, að X hafi sagt að einhverjir strákar hefðu farið með henni inn í herbergi.

Vitnið, Í, kvaðst hafa verið í umræddu partýi hjá ákærða, B, en hann sé fyrrverandi kærasti vitnisins. Hún kvað ákærða vera vin sinn í dag. Kvaðst vitnið hafa komið með strákunum úr ... í partýið um tíu eða ellefuleytið um kvöldið. Hún hafi farið heim um þrjúleytið og farið á undan X heim. Hún kvaðst hafa drukkið mjög lítið, eða um einn bjór. Hún kvað X hafa rifið bolinn sinn í partýinu og kvaðst telja að X hefði verið dópuð eða drukkin. Hún hafi látið mjög illa og verið ,,utan í öllum strákum“. Hún kvaðst muna eftir X í partýinu hlaupandi um á nærfötunum. Hún hafi öskrað að hana langaði í spítt og reynt að kyssa einhverja stráka og sest ofan á þá. Nánar spurð um hvað X hefði öskrað frammi í stofu, kvað vitnið að X hefði sagt að hún vildi spítt og að hún vildi ,,... Vitnið kvað strákana ekki hafa haft neinn áhuga á henni og ekki viljað hafa hana þarna. Vitnið kvaðst ekki hafa talað við X eftir þennan atburð. Hún kvað X ekki hafa verið með sjálfri sér og að öðrum sem þarna voru hefði átt að vera það ljóst.

Vitnið, V-kvk-nf E-kvk-nf, sálfræðingur staðfesti vottorð sitt um X frá 23. apríl 2007. Vitnið kvað X hafa uppfyllt greiningarskilmerki áfallastreituröskunar, en um sé að ræða heilkenni sem sjáist á fólki sem orðið hafi fyrir alvarlegum áföllum, t.d. stórfelldri árás, lífshættu o.s.frv. Fyrir X hafi verið lagður sjálfsmatskvarði sem hún hafi sjálf útfyllt.

Vitnið, K, kvað ákærðu, A og D, vera æskuvini sína og einnig þekki hann ákærða, C, en vitnið kvaðst ekki þekkja ákærða, B. Þá kvaðst vitnið þekkja X, en hann hafi kynnst henni er hún bjó í ... og hafi hún verið vinkona hans. Vitnið kvaðst hafa verið í umræddu partýi, en ákærði B hafi haldið partýið. Vitnið kvað gesti í samkvæminu hafa verið að drekka áfengi, en vitnið kvaðst hafa verið ölvaður. Vitnið kvaðst ekki hafa séð hvort X var drukkin, en hún hafi verið ,,asnaleg“. Nánar spurður kvað hann X hafa verið öskrandi og hafi hún verið að öskra á strákana að (...) Vitnið kvað X áður hafa hegðað sér á svipaðan hátt í partýi, en þá hafi hún líka verið að öskra (...) Vitnið kvað sér hafa fundist X vita hvað hún var að gera. Vitnið kvað X hafa verið með ákærðu C og A inni í herbergi. Vitnið kvaðst hafa séð X síðar ganga út úr herberginu. Þegar vitnið fór úr partýinu, kvað hann að X hefði setið inni í stofu. Vitnið kvaðst ekki hafa tekið síma af X, eins og hún hefur borið. Vitnið kvaðst ekki hafa séð nein kynferðisleg samskipti milli X og gesta í samkvæminu. Vitnið kvaðst þó hafa frétt af því eftir á að hún hefði ,,riðið“ C í samkvæminu. Vitnið kvaðst hafa gengið inn í herbergi þar sem A lá áfengisdauður en X hefði verið ofan á honum. Buxur hans hefðu verið dregnar niður. X hefði sagt að hún ætlaði ekki að gera þetta.

Vitnið, A, kvaðst þekkja alla ákærðu nema ákærða, B. Þá kvaðst hann vita deili á X. Vitnið kvaðst hafa neytt áfengis í samkvæminu og hafi hann drukkið það mikið að hann dó áfengisdauða. Vitnið kvað X hafa verið ölvaða og skrýtna í samkvæminu. Vitnið kvaðst ekki vita hvenær hann vaknaði úr áfengisdáinu. Vitnið kvað að K og E hefðu sagt sér að X hefði verið ofan á honum, þegar hann lá áfengisdauður í herberginu.

Vitnið, E, kvaðst hafa komið í partýið fyrir miðnætti um um nóttina. Hún kvað að þar hefðu verið vinir hennar, S, A, og ákærði, C. Einnig hefðu þar verið tvær stelpur og hefði vitnið séð aðra þeirra áður. Margir hefðu verið að fara þegar vitnið kom í samkvæmið. Vitnið kvaðst hafa gist í íbúðinni í herbergi með ákærða, C. Þá hefði vitnið farið fram í stofu, en þar hefði setið einhver stelpa. Hún hefði komið út úr herbergi í íbúðinni og hefði hún verið með sæng vafða um sig. Vitnið kvaðst ekki hafa merkt á stelpunni að eitthvað væri að hjá henni, en hún hefði sest í sófann með vitninu, ákærða, C og tveimur öðrum strákum. Annar þeirra hafi verið ákærði, D. Vitnið kvað X hafa farið með einum ákærða út í búð um morguninn. Vitnið kvað X hafa mest talað við ákærða, B. Vitnið kvaðst hafa frétt eftir á að þessi stelpa hefði verið ,,að dúlla sér“ með einhverjum strák í partýinu sem ekki hefði verið með sjálfum sér. Þá kvaðst vitnið einnig hafa frétt að þessi stelpa hefði kært nokkra stráka í partýinu.

Vitnið, S, kvaðst vera móðursystir X. Hún kvað móður X hafa sent X til sín. Þær hafi talað saman í margar klukkustundir og hafi vitnið náð upp úr henni nöfnum strákanna. Vitnið kvað X hafa sagt sér að hún hefði drukkið of mikið. Strákarnir hefðu boðið henni að fara inn í herbergi og hvíla sig. Svo hafi X sagt henni að henni hafi verið haldið, en hún hafi dottið út, en muni eftir að einn strákanna var ofan á henni. Hún hafi viljað komast út, en henni hefði ekki verið hleypt út. Hún hafi einungis munað eftir smáglefsum úr atburðarásinni. Þegar hún vaknaði næsta morgun hafi hún verið nakin uppi í rúmi og einn strákanna verið að reyna að hafa við hana samfarir. Hún kvað X ekki hafa áttað sig á því hvað hefði gerst um nóttina. Hún kvað X hafa farið að skaða sig í kjölfar þessa atburðar og X hefði breyst mjög í hegðun eftir þetta. Þá hafi X orðið fyrir ofsóknum eftir að kæra var lögð fram og hefði verið setið fyrir henni ef hún fór út úr húsi. Þá kvað hún X hafa verið mjög hrædda við þessa stráka.

Vitnið, S, kvaðst vera bróðir ákærða, D. Hann kvaðst einnig þekkja ákærðu, A og C. Þá kvaðst hann hafa hitt X í ..., áður en þetta partý var haldið. Vitnið kvaðst hafa drukkið bjór í partýinu og hefði hann fundið til áfengisáhrifa. Vitnið kvað að sér hefði fundist X vera með einhver látalæti, stundum hefði hún virst ofurölvi og stundum hefði verið allt í lagi með hana. Vitnið kvaðst hafa séð X ganga um á brjóstahaldaranum og hefði hún verið að öskra og veina. Þá hefði hún gengið að ,,fólki og spurt hvort það vildi (...) Vitnið kvað X hafa sagt þetta við mjög marga í partýinu, meðal annars við vitnið. Vitnið kvaðst ekki hafa orðið var við að X færi inn í herbergi. Vitnið kvað ákærða, D, ekki hafa verið mjög ölvaðan, en þó í glasi. Vitnið kvaðst ekki hafa orðið var við nein kynferðisleg samskipti milli ákærðu og X í samkvæminu.

Vitnið, E, kvað ákærða, C, vera vin sinn. Aðrir ákærðu séu félagar hans. Vitnið kvaðst hafa hitt X fyrst um tveimur vikum áður en hann hitti hana aftur í partýinu. Vitnið kvaðst hafa neytt áfengis í samkvæminu, en hann hafi ekki fundið til mikilla áfengisáhrifa. Vitnið kvað X hafa verið fremur ölvaða og hún hafi orðið ölvaðri eftir því sem á leið. Þá hafi hún verið með læti í partýinu og hún hafi hagað sér einkennilega. Hún hafi verið öskrandi eitthvað sem vitnið muni ekki. Hann var spurður um það hvort hann myndi eftir að X hefði notað orðið að (...) þegar hún var að öskra eitthvað. Vitnið kvað X hafa gert það og beðið alla sem vildu (...) að koma með henni inn í herbergi. Vitnið kvaðst hafa verið með stelpu á þessu tímabili og hefði vitnið því ekki viljað fara með henni. Vitnið kvaðst hafa farið inn á salerni og þangað hefði X komið og spurt ,,hvort hún mætti (...) Vitnið kvaðst hafa séð að X var mjög ölvuð og farið fram. Vitnið kvað X hafa farið inn í herbergi með einhverjum strákum. Vitnið kvaðst hafa farið heim eftir að lögreglan kom í seinna skiptið. Vitnið kvaðst muna eftir A í partýinu, en hann hefði legið áfengisdauður inni í herbergi. Vitnið kvað herbergisdyrnar hafa verið læstar, en hann hafi samt náð að opna þær. Hann kvað X hafa verið ofan á A. Vitnið kvaðst ekki hafa séð hvort A var í fötum.

Vitnið, G, kvaðst þekkja ákærðu C og D og kvaðst þekkja til hinna, en kvaðst fyrst hafa hitt ákærða, B, í partýinu umrætt kvöld. Hann kvaðst aldrei hafa hitt X fyrr en í þessu partýi, en mikið hafi farið fyrir henni. Hann kvað hana hafa virst vera 16-17 ára gamla. Vitnið kvað hana hafa látið eins og hún væri ölvuð og hún hefði verið hundleiðinleg og drepið niður alla stemningu í partýinu. Vitnið kvað að sér hefði virst hún vera ölvuð og kannski vera á ,,einhverju öðru“. Vitnið kvaðst muna eftir því að X hefði beðið fólk í samkvæminu um að kyssa sig og hún hefði gengið um á brjóstahaldaranum. Þá hefði hún gengið að einum strák og sagt við hann: ,,Komdu ég ætla að (...)

Niðurstaða.

Við aðalmeðferð málsins sögðu allir ákærðu, nema ákærði, D, að umrædda nótt hafi þeir viðhaft einhvers konar kynferðislegar athafnir gagnvart X eða hún gagnvart þeim, en hafa allir sagt að athafnir þessar hafi verið með hennar vilja. Ákærði, A, hefur þannig borið fyrir dómi að X hafi haft við hann munnmök meðan meðákærði, C, hafði við hana samræði, en neitaði að hafa nuddað kynfæri hennar, a.m.k. hefði það ekki verið mikið, og að hafa haft við hana samræði. Ákærði, C játaði að hafa haft við hana samræði á meðan hún hafði munnmök við meðákærða A. Einnig kvað hann X hafa haft við sig munnmök. Ákærði B kvað X hafa haft við sig munnmök, en neitaði að hafa haft við hana samræði. Ákærði D neitaði að hafa haft eða reynt að hafa við hana samræði og hann myndi ekki eftir að hún hefði haft við hann munnmök, en við þingfestingu málsins kvað ákærði að hann hefði reynt að hafa við hana samræði og að hún hefði haft við hann munnmök, en það hefði verið með hennar vilja.

Í ákæru eru ætluð brot ákærðu heimfærð til 194. gr. almennra hegningarlaga og til vara til 196. gr. þeirra, en ákæruvaldið reifaði einnig sjónarmið sín varðandi heimfærslu til 195. gr. laganna við aðalmeðferð málsins. Ákvæðum þessum var breytt með lögum nr. 61/2007. Fer því um dóm vegna ætlaðra brota eftir 1. mgr. 2. gr. almennra hegningarlaga.

Í málinu er fram komið að X var í samkvæmi umrætt kvöld með ákærðu og hún keypti sér sjálf ,,landa“. Í skýrslutöku fyrir dómi lýsti X því að einhver ,,gaur“ hefði gefið henni amfetamín, en hún kvaðst ekki þekkja hann og var það enginn ákærðu. Hún bar fyrir dómi að hún hefði fækkað fötum fyrir einhvern strák og samræmist það framburði ákærðu og vitnisins Í, S og G að hún hafi verið fáklædd í samkvæminu. Þá bar X fyrir dómi að hún hefði í samkvæminu verið að hrópa (...) en kvaðst ekki hafa verið að fara fram á mök við neinn. Samrýmist framburður X um orðbragð hennar að hluta til vætti ákærðu og vitnanna Í, K, S og E, sem báru fyrir dómi að X hefði beðið karlmenn í samkvæminu að (...)

Í málinu nýtur ekki við annars en framburðar ákærðu og X sjálfrar um kynlífsathafnir hennar og ákærðu, en við skoðun á neyðarmóttöku Landspítala var ekki að finna neina áverka á X, hvorki á kynfærum hennar né annars staðar á líkama hennar. Ákærðu hafa allir borið fyrir dómi að X hafi ekki andmælt kynlífsathöfnum þeim sem ákærðu hafa viðurkennt að fram hafi farið í samkvæminu og haft frumkvæði að sumum þeirra. Ráðast úrslit máls þessa því nær einvörðungu að mati á sönnunargildi munnlegra framburða, þar á meðal frásögn X og framburðum ákærða.

Við mat á trúverðugleika framburðar X verður að horfa til þess að frásögn hennar er afar reikul og gloppótt. Hún sagði til að mynda hún myndi allt sem gerst hefði, en einnig sagði hún að hún hefði sofnað með A ofan á sér og liðið út af. Þá sagði hún einnig að hún myndi ekki atburði nákvæmlega og hefur hún til að mynda ekki skýrt frá öllum þeim kynlífsathöfnum sem ákærðu hafa borið um fyrir dómi. Þá er ekki samkvæmni í frásögn hennar og kvað hún t.d. í byrjun skýrslutöku að K hefði tekið af henni símann, en hann hefði sagt að hann ætlaði að hringja í pabba hennar. Síðar í skýrslutökunni sagði hún að B hefði tekið af henni símann og hefði hann ætlað að hringja í pabba hennar. Í skýrslutöku fyrir dómi nefndi hún að ,,strákarnir“ hefðu haldið henni inni í herbergi en þegar löggan kom inn í herbergið hefðu þeir sleppt henni og þeir ,,sátu bara svona við hliðina á mér“. Hún kvað að lögreglan hefði séð hana í bæði skiptin sem lögregla kom á vettvang. Stúlkan lýsti því aldrei fyrir dómi að ákærðu hefðu beitt hana ofbeldi og þeirri innilokun sem hún lýsti virðist hafa lokið þegar lögregla kom á vettvang. Af framburði hennar fyrir dómi verður heldur ekki ráðið hvort kynlífsathafnirnar voru þá í gangi, yfirstaðnar eða ekki hafnar. Þá verður heldur ekki af framburði hennar ráðið hvaða strákar héldu henni inni í herbergi og hvort það var vegna hegðunar hennar í samkvæminu, eða í einhverjum öðrum tilgangi. Þannig er framburður hennar svo óskýr, reikull og ruglingslegur að illmögulegt er að átta sig á atburðarás. Þá lýsti hún því fyrir dómi að er hún vaknaði næsta morgun hafi ákærði, D, ,,eitthvað verið að reyna að (...) en hann hafi ekki ,,náð honum upp“. Hún kvaðst ekki hafa verið tilbúin til að hafa samfarir við hann, en þó ekki sagt nei við hann. Svo hafi hún ekki nennt þessu lengur og farið bara fram. Þar hefðu ákærðu B, og C, setið auk einhverrar stelpu. Ákærði, D, og hún hefðu farið saman út í búð en eftir það hefðu þau setið öll saman.

Ákærðu hafa á hinn bóginn verið stöðugir í framburði sínum um að þeir hafi ekki þröngvað X til samræðis, eða notfært sér ástand hennar, en framburður þeirra er ekki samhljóða um kynlífsathafnir hvers og eins. Að mati dómsins eykur á trúverðugleika framburðar þeirra að sumir þeirra hafa viðurkennt fleiri kynlífsathafnir en X hefur gert grein fyrir, og efnislýsing ákæru virðist því byggð á framburði þeirra, en ekki X sjálfrar. Jafnvel þótt vímuefnin sem X neytti umrætt kvöld, hafi án efa haft þau áhrif á hana sem vitni hafa lýst, að hún hafi orðið æst og ,,brjáluð“, bendir framburður ákærðu og vitna sem voru í samkvæminu, og að hluta til framburður hennar sjálfrar, meðal annars um hegðun hennar um kvöldið, ekki til þess að ákærðu hafi þröngvað henni til samræðis, með ofbeldi eða hótunum eða að hún hafi ekki getað spornað við kynlífsathöfnum vegna áfengis- eða vímuefnaáhrifa. Þá er ekkert fram komið í málinu um að ákærðu hafi beitt annars konar nauðung við kynlífsathafnir þessar. Líta ber til þess að ákærðu sjálfir eru allir ungir, einn ákærðu er einu ári eldri en hún, tveir þeirra eru tveimur árum eldri og einn þeirra er þremur árum eldri. Þau neyttu öll áfengis, sumir ákærðu í miklu magni, auk þess sem einn ákærðu neytti einnig amfetamíns eins og X. Dómgreind allra ungmennanna hefur því án efa verið stórlega skert og má leiða að því líkur að neysla þeirra hafi slævt siðferðisvitund þeirra og ýtt undir það hömluleysi sem virðist hafa ríkt í samkvæmi þessu. Jafnvel þótt ekki verði alhæft um hvernig fórnarlömb kynferðisofbeldis hegða sér í kjölfar ofbeldis, verður ekki fram hjá því horft að sú háttsemi stúlkunnar að vera um kyrrt í íbúðinni löngu eftir að hún vaknaði, fara þá með einum ákærðu í verslun, sitja með þremur ákærðu í íbúðinni allt þar til faðir hennar hringdi í hana, bendir að mati dómsins ekki til þess að hún hafi litið svo á sem ákærðu hafi þröngvað henni til kynferðisathafna eða notfært sér það að hún var undir áhrifum vímuefna.

Af gögnum málsins verður hins vegar glögglega ráðið að umræddir atburðir hafi haft mikil áhrif á X og valdið henni gríðarlegri vanlíðan sem meðal annars hefur birst í alvarlegri sjálfsskaðandi hegðun og sjálfsásökunum, þótt einnig verði af gögnum málsins ráðið að hún átti við félagslega erfiðleika að stríða áður en atburðir þessir gerðust. Þótt dómurinn efist ekki um þau miklu niðurbrjótandi áhrif sem umræddir atburðir hafi haft á hana, geta andlegar afleiðingar atburðanna ekki einar sér leitt til þess að lögfull sönnun teljist liggja fyrir um þá háttsemi sem greind er í ákæru, gegn neitun ákærðu.

Þegar allt framangreint er virt er að mati dómsins ekki sannað að ákærðu hafi gerst sekir um þá háttsemi sem í ákæru greinir og eru þeir sýknaðir af henni.

Með vísan til 3. mgr. 172. gr. laga nr. 19/1991 um meðferð opinberra mála er bótakröfu X vísað frá dómi.

Með vísan til 1. mgr. 166. gr. sömu laga greiðist sakarkostnaður úr ríkissjóði, 2.965.000 krónur, þar með talin málsvarnarlaun skipaðra verjenda ákærðu, I-kk-ef I-kk-ef héraðsdómslögmanns, G-kvk-ef S-kvk-ef A-kvk-ef héraðsdómslögmanns, B-kk-ef E-kk-ef héraðsdómslögmanns, I-kk-ef I-kk-ef héraðsdómslögmanns og H-kk-ef B-kk-ef héraðsdómslögmanns, 620.000 krónur til hvers þeirra um sig að meðtöldum virðisaukaskatti, málsvarnarþóknun skipaðs réttargæslumanns brotaþola, S-kvk-ef G-kvk-ef, hæstaréttarlögmanns, 300.000 krónur að meðtöldum virðisaukaskatti og vitnaþóknun að fjárhæð 125.000 krónur.

Af hálfu ákæruvaldsins flutti málið K-kvk-nf S-kvk-nf saksóknari.

D ó m s o r ð:

Ákærðu, A, B, C og D eru sýknaðir af kröfum ákæruvaldsins.

Bótakröfu X er vísað frá dómi.

Sakarkostnaður málsins, 2.965.000 krónur, greiðist úr ríkissjóði, þar með talin málsvarnarlaun skipaðra verjenda ákærðu, G-kvk-ef S-kvk-ef A-kvk-ef héraðsdómslögmanns, B-kk-ef E-kk-ef héraðsdómslögmanns, I-kk-ef I-kk-ef héraðsdómslögmanns og H-kk-ef B-kk-ef héraðsdómslögmanns, 620.000 krónur til hvers þeirra um sig, og málsvarnarþóknun skipaðs réttargæslumanns brotaþola, S-kvk-ef G-kvk-ef hæstaréttarlögmanns, 300.000 krónur.

I-kvk-nf E-kvk-nf

A-x-x V-kk-nf M-kk-nf

S-kvk-nf I-kvk-nf

.